
Каратэ-будойкай
Кубокыр Мэкъушэ Амир къехь
«Динамо»-м — Урысейм и сабийхэм» акцэм ипкъ иткIэ каратэ-будокаймкIэ зэхьэзэхуэ Налшык щекIуэкIащ. Абы хэтащ Къэбэрдей-Балъкъэрым, Ставрополь крайм, Къэрэшей-Шэрджэсым я каратист ныбжьыщIи 100-м нэс.
Я ныбжь, хьэлъагъ елъытауэ зыхэта гупхэм я деж щытекIуащ Габрилян Андрей (Кисловодск), Гаев Марат (Щхьэлыкъуэ къу.), Дыгулыбгъу Хьэчим, Блашэ Темыр (Налшык къ.), Къурашэ Регинэ, БищIо Астемыр (Нартан къу.), Къардэн Ислъам, Ашэбокъуэ Аслъэн, Асаев Альберт, АфIэунэ Темыр («Кудо КъБР»). Техникэ нэхъыфI иIэу къалъытащ Блашэ Темыр. Нэхъыжь гупым бгырыпх фIыцIэхэм я кубокыр къыщихьащ налшыкдэс Мэкъушэ Амир. Лъэщ Мухьэдин, ари Налшык щыщщ, псоми ефIэкIауэ зэхьэзэхуэр иухащ.
— Каратэ-будокайр иджы къэунэхуа спорт лIэужьыгъуэщ. Ар къызэрыгуэкIыу щымыт зэуэкIэщ, — жиIащ зэхьэзэхуэм и секретарь нэхъыщхьэ Къуэдзокъуэ Жамболэт.
Баскетбол
Ди щIалэхэр ятокIуэ
Черкесск къалэм щекIуэкIащ щIыпIэ спорт школ №1-м и япэ тренер Игнатенкэ Анатолий и фэеплъ баскетбол зэхьэзэхуэ. Абы кърихьэлIахэщ Черкесск, Усть-Лабинск, Налшык къалэхэм, Ставрополь крайм я ныбжьыщIэ командэхэр.
НэхъыщIэ гупым я деж щытекIуащ Налшык къалэ физкультурэмрэ спортымкIэ и комитетым и спорт школ №2-м и щIалэ цIыкIухэр (илъэсибгъу-илъэсипщI зи ныбжьхэр). Нэхъыжьхэм етIуанэ увыпIэр къахьащ. Я ныбжь елъытауэ зыхэта гупхэм я деж зэхьэзэхуэм щынэхъыфIу къалъытащ Бозий Ислъамрэ Сындыку Ислъамрэ. Командэхэр зэпеуэм хуигъэхьэзыращ УФ-м щIыхь зиIэ и тренер Къумыкъу Риммэ.
Мэремыкъуэ Динарэ.
